[pic] | AZ EURÓPAI KÖZÖSSÉGEK BIZOTTSÁGA |

Brüsszel, 16.5.2007

COM(2007) 260 végleges

2007/0093 (CNB)

Javaslat:

A TANÁCS RENDELETE

a 974/98/EK rendeletnek az euro Máltán való bevezetése tekintetében történő módosításáról

(előterjesztő: a Bizottság)

INDOKOLÁS

1. A javaslat háttere

2007. május 16-án a Bizottság – az EKSz 122. cikkének (2) bekezdésével összhangban – tanácsi határozatra irányuló javaslatot fogadott el, amelyben megállapítja, hogy Málta teljesíti a közös valuta bevezetéséhez szükséges feltételeket, és javasolja, hogy 2008. január 1-jei hatállyal szüntessék meg a Máltára vonatkozó eltérést.

Kedvező döntés esetén a Tanácsnak ezután más intézkedéseket is meg kell hoznia, amelyek az euro máltai bevezetéséhez szükségesek.

Az euro bevezetéséről szóló 974/98/EK tanácsi rendelet[1] szabályozza az euro kezdeti bevezetését az euroövezet első hullámbeli tagállamaiban és Görögországban[2]. Ezt a rendeletet az euroövezet későbbi bővítéseinek előkészítése érdekében a 2169/2005/EK rendelet, hatályának az eurót 2007. január 1-jén bevezető Szlovéniára való kiterjesztése tekintetében pedig az 1647/2006/EK rendelet módosítja. 2007. május 16-án a Bizottság javaslatot fogadott el a 974/98/EK rendelet módosítására annak érdekében, hogy annak hatályát kiterjesszék Ciprusra, amely 2008. január 1-jén – feltéve, hogy ekkortól megszüntetik a rá vonatkozó eltérést – bevezeti az eurót.

Ahhoz, hogy a 974/98/EK rendelet hatálya Máltára is kiterjedjen, az említett rendeletet ki kell egészíteni az érintett tagállamra való hivatkozással. Ez a javaslat a rendelet szükséges módosítását tartalmazza.

Málta átállási terve szerint az úgynevezett „big bang” forgatókönyv valósulna meg, tehát egyszerre válna Málta pénznemévé az euro és vezetnék be az eurobankjegyek és -érmék használatát a szóban forgó tagállamban.

2. Jogi szempontok

2.1. Jogalap

E javaslat jogalapjául az EK-Szerződés 123. cikkének (5) bekezdése szolgál, amely lehetőséget ad azon egyéb intézkedések meghozatalára, amelyek ahhoz szükségesek, hogy bevezessék az eurót abban a tagállamban, amelyre vonatkozóan az EKSz 122. cikkének (2) bekezdése szerint megszüntették az eltérést.

A Tanács az eltérésben nem részesülő tagállamok és az érintett tagállam egyhangú szavazatával határoz, a Bizottság javaslata alapján, az EKB-vel folytatott konzultációt követően.

2.2. Szubszidiaritás és arányosság

Mivel a javaslat a Közösség kizárólagos hatáskörébe tartozik, a szubszidiaritás elve nem alkalmazandó.

Ez a kezdeményezés nem lépi túl a célkitűzésének eléréséhez szükséges mértéket, ezért megfelel az arányosság elvének.

2.3. A jogi eszköz megválasztása

A rendelet az egyetlen jogi eszköz, amely alkalmas az euro bevezetéséről szóló, 974/98/EK tanácsi rendelet módosítására.

3. Költségvetési kihatások

A javaslat nincs hatással a Közösség költségvetésére.

4. az egyes cikkekre vonatkozó megjegyzések

4.1. 1. cikk

A 974/98/EK rendelet 1. cikkének a) pontja és 1a. cikke szerint ugyanezen rendelet melléklete sorolja fel a részt vevő tagállamokat és határozza meg mindezen tagállamok tekintetében az euro bevezetésének időpontját, a készpénzcsere időpontját, valamint – adott esetben – a fokozatos kivonás időszakát. A 974/98/EK rendelet 1. cikkének i) pontja értelmében a fokozatos kivonás időszaka csak azokban a tagállamokban alkalmazható, amelyekben az euro bevezetésének időpontja és a készpénzcsere időpontja azonos napra esik. Az eurót 1999. január 1-jén bevezető 11 tagállam, és az eurót 2001. január 1-jén bevezető Görögország esetében nem ez volt a helyzet. Az euro szlovéniai bevezetésének napja és a készpénzcsere napja egybeesett (2007. január 1.), de az ország nem alkalmazott fokozatos kivonási időszakot. Ciprus és Málta átállási tervei szintén ugyanazt a napot jelölik ki az euro bevezetésére és a készpénzcserére (2008. január 1-jét), és mindkét tagállam úgy döntött, hogy nem alkalmaz fokozatos kivonási időszakot.

A szóban forgó cikk a 974/98/EK rendelet mellékletét egészíti ki Máltával és a vonatkozó adatokkal, a protokoll szerinti sorrendet betartva.

Tagállam | Az euro bevezetésének dátuma | A készpénzcsere dátuma | „Fokozatos kivonási időszakot” alkalmazó tagállam |

„Málta | 2008. január 1. | 2008. január 1. | nem” |

4.2. 2. cikk

Ez a cikk 2008. január 1-jében állapítja meg a rendelet hatálybalépésének időpontját, ezzel biztosítva, hogy alkalmazása összhangban legyen az euro máltai bevezetésével összefüggő többi tanácsi jogalkotási aktus időpontjával, nevezetesen az eltérés megszüntetésének időpontjával és a máltai líra átváltási árfolyamának hatálybalépési időpontjával.

2007/0093 (CNB)

Javaslat:

A TANÁCS RENDELETE

a 974/98/EK rendeletnek az euro Máltán való bevezetése tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 123. cikke (5) bekezdésére,

tekintettel a Bizottság javaslatára[3],

tekintettel az Európai Központi Bank véleményére[4],

mivel:

(1) Az euro bevezetéséről szóló, 1998. május 3-i 974/98/EK tanácsi rendelet[5] rendelkezik azon tagállamok valutájának az euróval történő felváltásáról, amelyek teljesítették a közös valuta bevezetésének feltételeit, amikor a Közösség a gazdasági és monetáris unió harmadik szakaszába lépett.

(2) A 2596/2000/EK tanácsi rendelet[6] módosította a 974/98/EK rendeletet, hogy Görögország valutáját felválthassa az euro.

(3) A 2169/2005/EK tanácsi rendelet[7] módosította a 974/98/EK rendeletet, előkészítve az euro bevezetését olyan tagállamokban, amelyek még nem vezették be közös valutaként az eurót.

(4) Az 1647/2006/EK tanácsi rendelet[8] módosította a 974/98/EK rendeletet, hogy Szlovénia valutáját felválthassa az euro.

(5) A(z) xxx/2007/EK tanácsi rendelet[9] módosította a 974/98/EK rendeletet, hogy Ciprus valutáját felválthassa az euro.

(6) A 2003. évi csatlakozási okmány 4. cikkének megfelelően Málta a Szerződés 122. cikke szerinti eltérésben részesülő tagállam.

(7) A Szerződés 122. cikkének (2) bekezdése szerinti, a közös valuta Málta általi, 2008. január 1-jén történő bevezetéséről szóló 2007. ...-i/-jei 2007/.../EK tanácsi határozat[10] szerint Málta teljesíti a közös valuta bevezetéséhez szükséges feltételeket, és 2008. január 1-jei hatállyal megszüntetendő a Máltára vonatkozó eltérés.

(8) Az euro máltai bevezetéséhez Máltára is ki kell terjeszteni a 974/98/EK rendeletnek az euro bevezetésével kapcsolatos rendelkezéseit.

(9) Málta átállási tervében az szerepel, hogy az eurobankjegyek és -érmék attól a naptól minősülnek törvényes fizetőeszköznek a szóban forgó tagállamban, amelyen az euro annak valutájává válik. Az euro bevezetésének és a készpénzcserének az időpontja tehát egyaránt 2008. január 1. „Fokozatos kivonási időszak” alkalmazására nem kerül sor.

(10) Ezért a 974/98/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 974/98/EK rendelet melléklete e rendelet mellékletének megfelelően módosul.

2. cikk

Ez a rendelet 2008. január 1-jén lép hatályba.

E rendelet teljes egészében kötelező és közvetlenül alkalmazandó a tagállamokban, az Európai Közösséget létrehozó szerződésnek megfelelően.

Kelt Brüsszelben,[…]-án/én.

a Tanács részéről

az elnök

Melléklet

A 974/98/EK rendelet melléklete a következő sorral egészül ki a Luxemburgra és a Hollandiára vonatkozó bejegyzések közé beszúrva.

Tagállam | Az euro bevezetésének dátuma | A készpénzcsere dátuma | „Fokozatos kivonási időszakot” alkalmazó tagállam |

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

„Málta | 2008. január 1. | 2008. január 1. | nem” |

[1] HL L 139., 1998.5.11., 1. o. A legutóbb a 2006. november 7-i 1647/2006/EK tanácsi rendelettel (HL L 309., 2006.11.9., 2. o.) módosított rendelet.

[2] Lásd az euro bevezetéséről szóló 974/98/EK tanácsi rendelet módosításáról szóló, 2000. november 27-i 2596/2000/EK tanácsi rendeletet (HL L 300., 2000.11.29, 2. o.).

[3] HL C […]. , […] , […] . o.

[4] HL C […]. , […] , […] . o.

[5] HL L 139., 1998.5.11., 1. o. A legutóbb a …/2007/EK tanácsi rendelettel (HL L …., 2007…..., ….. o.) módosított rendelet.

[6] HL L 300., 2000.11.29., 2. o.

[7] HL L 346., 2005.12.29., 1. o.

[8] HL L 309., 2006.11.9., 2. o.

[9] HL L […]. , […]. , […]. o.

[10] HL L […]. , […]. , […]. o.